DECRETO 133/2006, do 27 de xullo, polo que se acepta a cesión, a título gratuíto, do dereito de uso dun inmoble feita pola Fundación Tutelar Galega para Persoas con Discapacidade Intelectual Sálvora, con destino á prestación de servizos sociais e situado en Ponte Caldelas.
CONSELLERÍA DE ECONOMÍA E FACENDA — III. OUTRAS DISPOSICIÓNS — 09/08/2006

O 15 de maio de 2006 a Fundación Tutelar Galega para Persoas con Discapacidade Intelectual Sálvora acordou na reunión do seu padroado por unanimidade, ceder en uso, a título gratuíto, por un período de vinte anos un inmoble situado no concello de Ponte Caldelas á Comunidade Autónoma de Galicia, destinado á prestación de servizos sociais.
O 14 de xuño de 2006 a Vicepresidencia da Igualdade e do Benestar solicitou a tramitación do correspondente expediente.
A Secretaría Xeral e do Patrimonio tramitou o correspondente expediente de aceptación de cesión, de conformidade co disposto nos artigos 16, 17 e 23 da Lei 3/1985, do 12 de abril, do patrimonio da Comunidade Autónoma de Galicia e 33, 34 e 38 do Decreto 50/1989, do 9 de marzo, polo que se aproba o Regulamento para a execución da dita lei.
Na súa virtude, por proposta do conselleiro de Economía e Facenda, feita nos termos en que a Fundación Sálvora acordou a cesión, logo da deliberación do Consello da Xunta de Galicia, na súa reunión do vinte e sete de xullo de dous mil seis,
DISPOÑO:
Artigo 1º
Acéptase en todos os termos establecidos a cesión de uso, a título gratuíto, feita pola Fundación Sálvora dun inmoble da súa propiedade non afecto á dotación fundacional que se encontra no concello de Ponte Caldelas, barrio da Quintán, rúa da Igrexa nº 22 que se describe como segue:
Parcela urbana denominada Casa da Quintán composta de varias dependencias cos resíos a ela unidas nos cales se encontra un hórreo e unha caseta formando todo un só predio destinado a casa, a usos domésticos, e os resíos a labradío e inculto, situada no sitio chamado A Quintán, lugar de Caldelas desta parroquia e concello e que limita ao norte porción segregada e Luis Orlando de Castro Moreira e esposa; sur, casa, curral e terreo de Peregrina Rajó, leste camiño da igrexa; e oeste terreo de Carme Lorenzo, dunha superficie de 1.467,52 m. Ten 68 m construídos.
Inscrita no Rexistro da Propiedade de Ponte Caldelas, no tomo 102, libro 36, folio 186, predio 4.060, a nome da fundación.
Referencia catastral: 36043A012014360000JI.
Artigo 2º
O prazo de duración do dereito de uso será de vinte anos, contados a partir da data da sinatura do correspondente instrumento público.
Artigo 3º
O destino do inmoble será a prestación de servizos sociais, particularmente servizos residenciais para persoas con discapacidade intelectual onde levar a cabo programas de respiro e vacacións nun ambiente integrador. Estes servizos serán prestados polo órgano competente da Comunidade Autónoma de Galicia en materia de servizos sociais.
Artigo 4º
A Consellería de Economía e Facenda, a través da Secretaría Xeral e do Patrimonio, procederá á formalización da cesión no correspondente documento público.
Disposición derradeira
A Consellería de Economía e Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, vinte e sete de xullo de dous mil seis.
Emilio Pérez Touriño
Presidente
José Ramón Fernández Antonio
Conselleiro de Economía e Facenda